

Szombathely Megyei Jogú Város

Polgármestere

**Az előterjesztést megtárgyalta:**

* Gazdasági és Városstratégiai Bizottság
* Jogi és Társadalmi Kapcsolatok Bizottsága

**A határozati javaslatot törvényességi**

**szempontból megvizsgáltam:**

/: Dr. Károlyi Ákos :/

jegyző

**ELŐTERJESZTÉS**

**Szombathely Megyei Jogú Város Közgyűlésének 2016. április 20-i ülésére**

**Javaslat a SzombathelyPont jogi oltalom alá vételével kapcsolatos döntés meghozatalára**

A Szent Márton Emlékév programjaival kapcsolatban a Jogi és Társadalmi Kapcsolatok Bizottsága a 61/2016. (II. 23.) JTKB számú határozatában az önkormányzat által kötendő pénzeszköz-átadási megállapodások 14. pontját az alábbiak szerint módosította:

„Az Átvevő kötelezettséget vállal arra, hogy a jelen pénzeszköz-átadási megállapodásban foglalt támogatási cél megjelenési formáin, kiadványain, egyéb marketing és szóróanyagain a Szent Márton Emlékév Átadó által levédett és az Átadó által átadott formátumú logóját, valamint a [www.szombathelypont.hu](http://www.szombathelypont.hu) logóját (SzombathelyPont logót) és az ahhoz tartozó QR kód megjelenítését jól látható helyen szerepelteti.”

A Szent Márton Emlékév alkalmából számos ajándéktárgy, prospektus, kiadvány és egyéb termék kerül forgalomba, amelyeken a fentiek alapján szerepelni fog a SzombathelyPont logó, ezért szükségesnek ítélem – a Szent Márton logó mellett - ennek a logónak a jogi oltalom alá vételét is.

Szombathely Megyei Jogú Város Önkormányzata, az AGORA Szombathelyi Kulturális Központ és a Szombathelyi Sportközpont és Sportiskola Nonprofit Kft. által fejlesztett és üzemeltetett városi SzombathelyPont mobil alkalmazás 2014. szeptemberében került bevezetésre. A SzombathelyPont androidos telefonoknál a Play Áruház alkalmazásokból, míg Iphone telefonoknál a Mobil Store-ból tölthető le térítésmenetesen. Webes felületen is elérhetővé tettük a [www.szombathelypont.hu](http://www.szombathelypont.hu) alatt.

A fejlesztés célja alapvetően az volt, hogy egységes információs adatbázisra épülve elősegítse a Szombathelyre látogató vendégek, valamint a Szombathelyen élők tájékozódását, információhoz jutását a városról, a városban történő eseményekről, egy gyors és egyszerűen kezelhető digitális alkalmazással. Az elkészült alkalmazás minden aktuális programot tartalmaz, kulturális, sport és közérdekű témában.

A védjegyek és a földrajzi árujelzők oltalmáról szóló 1997. évi XI. törvény 1.§-a értelmében védjegyoltalomban részesülhet minden grafikailag ábrázolható megjelölés, amely alkalmas arra, hogy valamely árut vagy szolgáltatást megkülönböztessen mások áruitól vagy szolgáltatásaitól.

Védjegyoltalomban részesülő megjelölés lehet különösen:

*a)* szó, szóösszetétel, beleértve a személyneveket és a jelmondatokat;

*b)* betű, szám;

*c)* ábra, kép;

*d)* sík- vagy térbeli alakzat, beleértve az áru vagy a csomagolás formáját;

*e)* szín, színösszetétel, fényjel, hologram;

*f)* hang; valamint

*g)* az *a)-f)* pontokban felsorolt egyes megjelölések összetétele.

A törvény kimondja, a védjegy lajstromozására irányuló eljárás a Szellemi Tulajdon Nemzeti Hivatalához benyújtott bejelentéssel indul meg. A védjegybejelentésnek bejelentési kérelmet, megjelölést, árujegyzéket, továbbá – a szükséghez képest – egyéb mellékletet kell tartalmaznia.

A védjegybejelentésben csak egy megjelölésre igényelhető védjegyoltalom. Az árujegyzék azoknak az áruknak, illetve szolgáltatásoknak a felsorolása, amelyekkel kapcsolatban a megjelölésre a védjegyoltalmat igénylik. Az árujegyzékben az árukat, illetve a szolgáltatásokat a gyári vagy kereskedelmi védjegyekkel ellátható termékek és szolgáltatások nemzetközi osztályozására vonatkozó Nizzai Megállapodás szerinti osztályok feltüntetésével, és – lehetőség szerint – az abban szereplő elnevezések használatával kell felsorolni.

A védjegybejelentésben nem változtatható meg

*a)* a megjelölés,

*b)* az árujegyzék úgy, hogy bővebb legyen annál, mint ami a bejelentés napján benyújtott bejelentésben szerepelt. A bejelentő a *b)* pontban megszabott keretek között a védjegy lajstromozása kérdésében hozott döntés meghozatalának napjáig módosíthatja az árujegyzéket.

Az Informatikai, Minőségügyi és Gondnoksági Kabinet tájékoztatásának megfelelően az alábbi javaslattal élek:

A Szellemi Tulajdon Nemzeti Hivatal felé a védjegy-bejelentési eljárást nemzeti úton javaslom lefolytatni. Mivel a védjegybejelentésben csak egy megjelölésre igényelhető védjegyoltalom, ezért a már 2014. szeptember óta használatban lévő logót javaslom levédetni.

A logót Szombathely MJV Önkormányzata megrendelésére a MAUZ Kft. részéről Örkényi István grafikus tervezte.

A logóban alkalmazott betűtípus neve: Leger

A logóban alkalmazott szín kódja: Zöld PANTONE 376 PC, Barna PANTONE 410 PC



A védjegyoltalmi eljárást javaslom a Nizzai Megállapodásban felsorolt, az áruk és szolgáltatások következő osztályaira kiterjeszteni, azt figyelembe véve, hogy a jogszabályok szerint utólag nem lehet bővíteni az áruk és szolgáltatások osztályait:

*9. Osztály* Tudományos célra szolgáló, tengerészeti, földmérő, fényképészeti, mozgóképi, optikai, súlymérő, egyéb mérő-, jelző-, ellenőrző (felügyeleti), életmentő és oktató berendezések és felszerelések; elektromos áram vezetésére, kapcsolására, átalakítására, tárolására, szabályozására vagy ellenőrzésére szolgáló készülékek és berendezések; hangok vagy képek rögzítésére, továbbítására, másolására szolgáló készülékek; mágneses adathordozók; hanglemezek; CD-k (kompakt lemezek), DVD-k és egyéb digitálisan rögzített média; szerkezetek érmebedobással működő készülékekhez; regiszteres pénztárgépek, számológépek, adatfeldolgozó berendezések, számítógépek; számítógépes szoftverek; tűzoltó készülékek.

*16. Osztály* Papír, karton és ezen anyagokból készült termékek, amelyek nem tartoznak más osztályokba; nyomdaipari termékek; könyvkötészeti anyagok; fényképek; papíripari cikkek; papíripari vagy háztartási ragasztóanyagok; anyagok művészek részére; ecsetek; írógépek és irodai cikkek (bútorok kivételével); tanítási és oktatási anyagok (készülékek kivételével); csomagolásra szolgáló műanyagok (amelyek nem tartoznak más osztályokba); nyomdabetűk; klisék.

*41. Osztály* Nevelés; szakmai képzés; szórakoztatás; sport- és kulturális tevékenységek.

A fentiekben idézett törvény 50.§ (4) bekezdése azt is kimondja, hogy a védjegybejelentésért külön jogszabályban meghatározott bejelentési díjat kell fizetni; a díjat a bejelentés napját követő két hónapon belül kell leróni. A díj összege, 74.800,- Ft az Önkormányzat 2016. évi költségvetésében biztosított.

A törvény 11.§-a alapján a védjegyoltalom a bejelentés napjától számított tíz évig tart, majd további tíz-tíz éves időtartamra megújítható.

Kérem a Tisztelt Közgyűlést, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

Szombathely, 2016. április „ ”

**/: Dr. Puskás Tivadar :/**

**Határozati javaslat**

**……../2016. (IV. 21.) Kgy. sz. határozat**

Szombathely Megyei Jogú Város Közgyűlése elhatározza, hogy a védjegyek és a földrajzi árujelzők oltalmáról szóló 1997. évi XI. törvényben foglaltak szerint védjegyoltalom iránti kérelmet nyújt be az alábbiak szerint:

* a védjegyoltalom jogosultja: Szombathely Megyei Jogú Város Önkormányzata 9700 Szombathely, Kossuth Lajos utca 1-3.
* a védjegy megjelölése:



A logóban alkalmazott betűtípus neve: Leger

A logóban alkalmazott szín kódja: Zöld PANTONE 376 PC, Barna PANTONE 410 PC

* árujegyzék:

*9. Osztály* Tudományos célra szolgáló, tengerészeti, földmérő, fényképészeti, mozgóképi, optikai, súlymérő, egyéb mérő-, jelző-, ellenőrző (felügyeleti), életmentő és oktató berendezések és felszerelések;

elektromos áram vezetésére, kapcsolására, átalakítására, tárolására, szabályozására vagy ellenőrzésére szolgáló készülékek és berendezések;

hangok vagy képek rögzítésére, továbbítására, másolására szolgáló készülékek; mágneses adathordozók; hanglemezek; CD-k (kompakt lemezek), DVD-k és egyéb digitálisan rögzített média; szerkezetek érmebedobással működő készülékekhez; regiszteres pénztárgépek, számológépek, adatfeldolgozó berendezések, számítógépek; számítógépes szoftverek; tűzoltó készülékek.

*16. Osztály* Papír, karton és ezen anyagokból készült termékek, amelyek nem tartoznak más osztályokba; nyomdaipari termékek; könyvkötészeti anyagok; fényképek; papíripari cikkek; papíripari vagy háztartási ragasztóanyagok; anyagok művészek részére; ecsetek; írógépek és irodai cikkek (bútorok kivételével); tanítási és oktatási anyagok (készülékek kivételével); csomagolásra szolgáló műanyagok (amelyek nem tartoznak más osztályokba); nyomdabetűk; klisék.

*41. Osztály* Nevelés; szakmai képzés; szórakoztatás; sport- és kulturális tevékenységek.

A Közgyűlés felkéri a polgármestert, hogy a védjegyoltalom iránti kérelmet nyújtsa be a Szellemi Tulajdon Nemzeti Hivatalához, illetve a védjegy bejelentési díj megfizetéséről gondoskodjon.

**Felelős:** Dr. Puskás Tivadar polgármester

Koczka Tibor alpolgármester

Molnár Miklós alpolgármester

Dr. Károlyi Ákos jegyző

(a végrehajtás előkészítéséért:

Keringer Zsolt, az Informatikai, Munkaügyi és Gondnoksági Kabinet vezetője

Stéger Gábor, a Közgazdasági és Adó Osztály vezetője)

**Határidő:** a kérelem benyújtására: 2016. május 16.

a bejelentési díj megfizetésére: a Szellemi Tulajdon Nemzeti Hivatala  
 által megjelölt határidőig